Diari Oficial de la Generalitat Valenciana


Sumari del DOGV 3270, del 23-06-1998 (1998/4607)

ORDRE de 22 d'abril de 1998, de la Conselleria de Sanitat, per la qual regula el Registre Oficial de Centres, Serveis i Establiments Sanitaris de la Comunitat Valenciana.
--------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/04/22/(2)/dof/vci/html**

### Dades del document

Número de DOGV
:   3270

Data del DOGV
:   23-06-1998

Secció del DOGV
:   I. DISPOSICIONS GENERALS

Número del document
:   1998/4607


Data del document
:   22-04-1998

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 22 d'abril de 1998, de la Conselleria de Sanitat, per la qual regula el Registre Oficial de Centres, Serveis i Establiments Sanitaris de la Comunitat Valenciana. [1998/X4607]
  
El Decret 27/1987, de 30 de març, del Consell de la Generalitat Valenciana, sobre l'Autorització de Centres, Serveis i Establiments Sanitaris, estableix l'exigència de la catalogació i el registre de tots els centres, serveis i establiments sanitaris inclosos en el seu àmbit d'aplicació, i crea en l'article 7 el Registre de Centres, Serveis i Establiments Sanitaris, adscrit a la Direcció General d'Assistència Hospitalària i Especialitats Mèdiques, que ja no existeix. D'altra banda, l'Ordre de 10 d'abril de 1989, de la Conselleria de Sanitat i Consum, per la qual es va crear el procediment d'autorització dels centres, serveis i establiments sanitaris, i es va assignar a la Direcció General de Planificació de l'Assistència Sanitària, que ja no existeix, el manteniment i la custòdia d'un registre d'autoritzacions administratives.
  
El Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, desplegat per l'Ordre de 12 de juny de 1997, atribueix, entre altres, a la Unitat de Recursos Sanitaris, la competència de l'elaboració, el manteniment i la custòdia del registre sanitari de la Comunitat Valenciana.
  
Cal, doncs, regular la finalitat, el funcionament, l'estructura i la gestió del Registre de Centres, Serveis i Establiments Sanitaris de la Comunitat Valenciana. Per això,
  
ORDENE
  
Article 1
  
La finalitat del Registre de Centres, Serveis i Establiments Sanitaris de la Comunitat Valenciana és la inscripció de tots els centres, serveis i establiments sanitaris inclosos en l'àmbit d'aplicació del Decret 27/1987, de 30 de març, una vegada concedida l'autorització d'obertura i funcionament, així com les autoritzacions i acreditacions que no estiguen incloses en l'àmbit d'aplicació del decret esmentat però ho establisquen les seues normes reguladores.
  
Article 2
  
La gestió, el manteniment, la custòdia, l'organització i l'actualització del registre, s'encomana a la Secció del Registre de Centres, Serveis i Establiments Sanitaris de la Unitat de recursos Sanitaris.
  
Article 3
  
El Registre de Centres, Serveis i Establiments Sanitaris s'organitzarà almenys en les següents seccions o apartats:
  
a) Centres d'assistència primària
  
b) Centres d'assistència especialitzada extrahospitalaris
  
c) Centres d'internament
  
d) Centres integrats de Salut Pública
  
e) Ambulàncies assistides
  
f) Altres centres, serveis o establiments de caràcter sanitari preventiu, diagnòstic terapèutic o rehabilitador.
  
g) Acreditacions de centres sanitaris les normes reguladores dels quals establisquen la seua inscripció.
  
Aquests apartats se subdividiran alhora en subapartats que donaran lloc a la classificació dels centres sanitaris segons el seu tipus funcional.
  
Article 4
  
Les inscripcions en el registre s'efectuaran d'ofici una vegada concedida l'autorització administrativa d'obertura i funcionament o l'acreditació del centre, servei o establiment sanitari, en els casos en què així estiga establit, assignant-los un número de registre, que serà seqüencial, a cada una.
  
Les modificacions de la inscripció per causa de l'ampliació, el trasllat, la modificació o el tancament temporal dels centres, serveis i establiments sanitaris, així com les acreditacions concedides les normes reguladores de les quals no exigisquen la inscripció, s'assentaran igualment en el registre, i no donaran lloc a un número de registre nou.
  
Article 5
  
Les cancel·lacions de les inscripcions en el registre s'efectuaran d'ofici en els casos següents:
  
- Una vegada concedida l'autorització administrativa de supressió del centre, servei o establiment sanitari.
  
- Després de la revocació de l'autorització administrativa d'obertura i funcionament o de l'acreditació concedida.
  
- Per acompliment del termini de l'autorització administrativa o acreditació sense haver sol·licitat la renovació, en els casos en què així estiga establit.
  
Article 6
  
Les inscripcions en el registre inclouran obligatòriament les següents dades bàsiques:
  
a) Número de registre
  
b) Denominació del centre, servei o establiment sanitari
  
c) Adreça
  
d) Codi postal
  
e) Municipi
  
f) Titularitat del centre, servei o establiment sanitari
  
g) Tipus de centre segons la finalitat assistencial
  
h) Nombre de llits, en establiments de règim d'internat
  
i) Data d'inscripció en el registre
  
Article 7. Informació i publicitat
  
Les dades bàsiques incloses en el Registre de Centres, Serveis i Establiments Sanitaris de la Comunitat Valenciana seran públiques. S'adoptaran els mitjans tècnics més adequats de què es dipose en cada moment per facilitar la consulta directa de les dades bàsiques del registre, d'acord amb les normes establides en la Llei Orgànica 5/1992, de 29 d'octubre, de regulació del Tractament Automatitzat de les Dades de Caràcter Personal i les incloses en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El número de registre sanitari assignat al centre, servei o establiment sanitari es farà constar, junt al nom i l'adreça, en els seus missatges publicitaris i en els documents de transcendència pública.
  
La Unitat de Recursos Sanitaris estendrà una certificació de la inscripció de la resolució en el Registre de Centres, Serveis i Establiments Sanitaris de la Comunitat Valenciana que s'enviarà al titular perquè l'expose en un lloc visible al públic. Tindrà l'obligació de mostrar-la si li la demana qualsevol usuari. Aquesta certificació haurà de contenir, almenys, les dades bàsiques descrites en l'article 6.
  
La certificació es renovarà, d'ofici, per períodes de tres anys, després de comprovar que persisteixen les dades bàsiques que s'hi contenen.
  
Disposició addicional
  
S'inscriuran d'ofici en el Registre de Centres, Serveis i Establiments Sanitaris de la Comunitat Valenciana tots els centres hospitalaris que figuren en el Catàleg Nacional d'Hospitals, publicat abans de les transferències sanitàries (Reial Decret 278/1980, de 25 de gener) i que continuen figurant en el Catàleg Nacional d'Hospitals vigent.
  
DISPOSICIÓ TRANSITÒRIA
  
Les resolucions d'autorització o acreditació emeses abans de l'entrada en vigor d'aquesta ordre figuraran inscrites amb la mateixa data de la resolució.
  
DISPOSICIONS FINALS
  
Primera
  
S'autoritza el secretari general de la Conselleria de Sanitat per adoptar les mesures necessàries per a l'execució d'aquesta ordre.
  
Segona
  
Queden derogades totes les disposicions d'igual o inferior rang que s'oposen al que especifica aquesta ordre.
  
Tercera
  
Aquesta ordre vigirà des de l'endemà de la publicació en el Diari Oficial de la Generalitat Valenciana.
  
València, 22 d'abril de 1998
  
El conseller de Sanitat,


Còpia Permalink ELI